เร่งรับฟังแผนจัดสรรสลากฯ
สลากฯ ทำประชาพิจารณ์จัดสรรสลาก 74 ล้านฉบับ เสนอบอร์ดเห็นชอบ ก.ย.นี้
26 ส.ค. 2558

สลากฯ ทำประชาพิจารณ์จัดสรรสลาก 74 ล้านฉบับ เสนอบอร์ดเห็นชอบ ก.ย.นี้
รายงานข่าวจากกระทรวงการคลัง เปิดเผยว่า วันที่ 26 ส.ค.นี้ สำนักงานสลากกินแบ่งรัฐบาลได้จัดรับฟังและแสดงความคิดเห็นในหัวข้อโรดแมประยะที่ 2 เกี่ยวกับการจัดสรรสลากเพื่อความยั่งยืน โดยจะเปิดให้ผู้ค้าสลากและประชาชนทั่วไป ร่วมให้ข้อมูลและแสดงความคิดเห็นในการจัดสรรสลากทั้ง 74 ล้านฉบับ ที่จะหมดอายุสิ้นเดือน ธ.ค.นี้ เพื่อรวบรวมข้อมูลให้สำนักงานสลากฯ สามารถจัดสรรและกระจายสลากให้กับผู้ค้าสลาก โดยตรงในราคาขายใบละ 80 บาท ก่อนจะเสนอให้คณะกรรมการสลากฯ พิจารณาในการประชุมเดือน ก.ย.นี้
ที่ผ่านมา การประชุมของคณะกรรมการสลากฯ ได้กำหนดแนวทางการจัดสรรที่เป็นมาตรการควบคุมราคาไม่ให้เกิน 80 บาท โดยจะมุ่งจัดสรรให้กับรายย่อยเพิ่มขึ้นรวม 5 แนวทาง ประกอบด้วย จัดสรรให้รายย่อย 5 เล่มคู่เหมือนเดิม จัดสรรให้รายย่อยเพิ่มเป็น 10 เล่มคู่ จัดสรรตามความต้องการของรายย่อย โดยไม่จำกัดจำนวนขึ้นอยู่กับความสามารถในการขาย จัดสรรตามความต้องการของรายย่อย โดยกำหนดเพดานจัดสรรไม่เกิน 50 เล่มคู่ และเปิดจำหน่ายในระบบออนไลน์ ซึ่งเป็นการเพิ่มช่องทางจำหน่ายอีก 1 ช่องทาง
อย่างไรก็ดี ที่ผ่านมาสำนักงานสลากฯ ได้เดินสายรับฟังความคิดเห็นทั่วประเทศแล้ว แต่ยังไม่ได้จำกัดว่าการจัดสรรสลากจะเป็นรูปแบบใดชัดเจน โดยทั้ง 5 แนวทางดังกล่าวอาจจะผสมระหว่างการจัดสรรให้กับรายย่อยและจำหน่ายแบบออนไลน์ก็ได้ ซึ่งขณะนี้การจำหน่ายแบบออนไลน์อยู่ระหว่างศึกษาว่าจะจำหน่ายอย่างไร เพราะมีผลทางด้านกฎหมาย จึงต้องระมัดระวัง โดยจะพิจารณาควบคู่ไปกับการศึกษาการจัดสรรจำนวนเล่มให้รายย่อยด้วย
สำหรับการจัดสรรสลากที่ผ่านมา ซึ่งกระจายให้กับผู้ค้า 5 เล่มคู่ พบว่ามีผลต่อการหารายได้รายย่อย เนื่องจากขณะนี้ยี่ปั๊วซาปั๊วได้ปรับราคาขายส่งสลากจากเดิมที่ 72-73 บาท/ใบ มาเป็น 77 บาท/ใบ ทำให้ผู้ค้ารายย่อยไม่สามารถนำไปขายต่อตามราคา 80 บาทได้ ซึ่งการเพิ่มโควตาก็จะทำให้รายย่อยไม่ต้องไปหาสลากเพิ่มเติม ซึ่งทำให้ราคาสลากขายได้ที่ 80 บาท
อย่างไรก็ตาม การจัดสรรสลากใหม่ยังยึดกรอบที่จะต้องจำหน่ายให้ผู้ค้าจริงเท่านั้น ซึ่งจากการสำรวจในปัจจุบัน พบว่ามีผู้ค้ารายย่อยจำหน่ายจริงอยู่ประมาณ 3.9-4 หมื่นราย